b'\n_START_ARTICLE_\nRusijos 1897 m. pinig\xc5\xb3 reforma\n_START_PARAGRAPH_\nRusijos 1897 met\xc5\xb3 pinig\xc5\xb3 reforma (Sergejaus Vit\xc4\x97s pinig\xc5\xb3 reforma) \xe2\x80\x93 pinig\xc5\xb3 reforma, kurios metu Rusijoje buvo \xc4\xafvestas aukso standartas, t. y., rublis buvo grie\xc5\xbetai priri\xc5\xa1tas prie aukso._NEWLINE_Pasiruo\xc5\xa1imas reformai prasid\xc4\x97jo 1880 m. J\xc4\x85 s\xc4\x85lygojo pinigin\xc4\x97s sistemos nestabilumas. Rusijos imperijos finans\xc5\xb3 ministras Sergejus Vit\xc4\x97 1895 m. vasario m\xc4\x97n. pateik\xc4\x97 Nikolajui II projekt\xc4\x85 apie aukso apyvartos \xc4\xafvedim\xc4\x85. S. Vit\xc4\x97 si\xc5\xabl\xc4\x97 \xc4\xafvesti aukso standart\xc4\x85, kaip tai buvo padaryta Anglijoje, o ne aukso - sidabro standart\xc4\x85 kaip Pranc\xc5\xabzija._NEWLINE_1895 m. gegu\xc5\xbe\xc4\x97s 8 d. buvo leista vykdyti sandorius auksu: visoms Valstybinio banko kontoroms ir skyriams buvo leista pirkti auksines monetas, o 8 kontoroms ir 25 skyriams - vykdyti mok\xc4\x97jimus \xc5\xa1iomis monetomis. 1895 m. bir\xc5\xbeel\xc4\xaf Valstybiniam bankui buvo leista priimti auksines monetas \xc4\xaf einam\xc4\x85sias s\xc4\x85skaitas (\xc5\xa1iuo pavyzd\xc5\xbeiu pasek\xc4\x97 privat\xc5\xabs Sankt Peterburgo bankai); 1895 m. lapkri\xc4\x8dio m\xc4\x97n. buvo leista priimti auksines monetas vis\xc5\xb3 valstybini\xc5\xb3 \xc4\xafstaig\xc5\xb3 ir valstybinio gele\xc5\xbeinkelio kasoms. 1895 m. gruod\xc5\xbeio m\xc4\x97n. buvo nustatytas kreditinio (popierinio) rublio kursas - 7 rub. 40 kap. u\xc5\xbe auksin\xc4\xaf pusimperial\xc4\xaf (5 rub. nominalas), kuris nuo 1896 m. buvo vertas 7 rub. 50 kap._NEWLINE_Valstybinis bankas 1897 m. padidino gryn\xc5\xb3j\xc5\xb3 pinig\xc5\xb3 kiek\xc4\xaf nuo 300 mln. iki 1095 mln. rub., kas beveik atitiko kreditini\xc5\xb3 biliet\xc5\xb3 kiek\xc4\xaf (1121 mln. rub.)._NEWLINE_1897 m. rugpj\xc5\xab\xc4\x8dio 29 d. buvo i\xc5\xa1leistas \xc4\xafsakymas d\xc4\x97l Valstybinio banko emisini\xc5\xb3 operacij\xc5\xb3, kuri suteik\xc4\x97 teis\xc4\x99 leisti banknotus, padengtus auksu. Auksu padengti kreditiniai pinigai buvo kei\xc4\x8diami \xc4\xaf auks\xc4\x85 be ribojim\xc5\xb3. Taip pat buvo kaldinami 5, 7,5, 10 ir 15 rubli\xc5\xb3 monetos._NEWLINE_Reforma sustiprino i\xc5\xa1or\xc4\x97s ir vidaus rublio kurs\xc4\x85, pagerino investicin\xc4\xaf klimat\xc4\x85, paskatino vietinio ir u\xc5\xbesienio kapitalo investicijas._NEWLINE_Auksinio rublio stabilumas laik\xc4\x97si ir ant solidaus finansinio pamato. Nuo 1887 m. iki 1897 m. Rusijos imperijos aukso atsargos i\xc5\xa1augo apie 2,5 karto ir vir\xc5\xa1ijo 1 milijard\xc4\x85 rubli\xc5\xb3. Pinig\xc5\xb3 reformos pagrind\xc4\x85 pad\xc4\x97jo ir greitas valstyb\xc4\x97s ekonomikos augimas. Taip, kaip sakykim 1890-aisiais metais gamybos augimas sudar\xc4\x97 10 - 12 procent\xc5\xb3 per metus. Toki\xc5\xb3 ekonomini\xc5\xb3 pasiekim\xc5\xb3 galutinis tikslas ir buvo per\xc4\x97jimas prie auksinio rublio konvertuojamumo._NEWLINE_Prasid\xc4\x97jus Pirmajam pasauliniam karui 1914 m. popierinius pinigus buvo nustota keisti \xc4\xaf auks\xc4\x85.'